《和睡翁巩仲至赋颐蒙斋赠澄元妙》
宋代·释居简

静倚松门掩夕霏，不知求己去求谁。翳花旋扫无留蒂，蒙吝才消即善颐。

彖象尚堪明古意，茅茨聊复傍寒漪。是中馀地藏缄默，何处人间更有诗。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。